**Põhja-Sakala Vallavolikogu revisjonikomisjonile**

**Taotlus**  /kuupäev digitaalallkirjas/

Suure-Jaani staadion anti 2022. aasta mais, pärast renoveerimist, Suure-Jaani Tervisekoja hallata (vallavalitsuse korraldus 3. mai 2022 nr 257).

Mulle teadaolevalt ei olnud üleandmise hetkel Suure-Jaani staadioni ja staadionimaja kasutamiseks sõlmitud ühtegi kasutamisse andmise ega rendilepingut. Staadionimaja kasutas varasemalt suusõnalisel kokkuleppel MTÜ SK Kirm, kuid staadioni ja sinna juurde kuuluva staadionimaja üleandmise protsessi käigus sai selgeks, et kehtivat staadionimaja kasutamise lepingut spordiklubil ei ole (kiri vallavalitsuse dokumendiregistris 21.04.2022).

Pärast üleandmist sõlmis Suure-Jaani Tervisekoda MTÜga SK Kirm „Vara tasuta kasutamise lepingu nr 2022/01“. Lepinguga anti SK Kirm kasutusse igal pühapäeval kell 14-20 staadionimajast 105,1 ruutmeetrit.

Minu hinnangul on Suure-Jaani Tervisekoja ja MTÜ SK Kirm vahel sõlmitud leping vallale kahjulik. Suure-Jaani staadioni renoveerimise üks põhjusi oli, et seejäral saab staadionist valla esindusstaadion, kus maakondlikke ja vabariiklikke sündmusi korraldama hakatakse. Sõlmitud vara tasuta kasutamise leping ei aita selle eesmärgi täitmisele kaasa.

Lisaks sellele rikub SK Kirm lepingus kokku lepitut.

Olen Suure-Jaani Kergejõustikuklubi treener ja valutan südant seetõttu, mis pea igal pühapäeval staadionimajas aset leiab. Olen sel teemal ka Põhja-Sakala abivallavanema Kaie Toobali poole pöördunud. Lisan abivallavanemale saadetud kirja ja sellele laekunud vastuse ka käesolevale taotlusele, sest arusaamatul põhjusel ei ole see kirjavahetus valla dokumendiregistrist leitav.

**Palun Põhja-Sakala Vallavolikogu revisjonikomisjonil hinnata Suure-Jaani Tervisekoja ja MTÜ SK Kirm vahel sõlmitud vara tasuta kasutamise lepingu õiguspärasust ja otstarbekust.**

Lugupidamisega,

*/allkirjastatud digitaalselt/*

Pille-Riin Sepp

Suure-Jaani Kergejõustikuklubi treener

Suure-Jaani Gümnaasiumi õpetaja/treener